Broj: 711-I-171-M-5/21-02-12

Zagreb, 22. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić, Aleksandre Jozić-Ileković i Tončice Božić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Tomislava Palalića, člana Uprave trgovačkog društva Zračna luka Rijeka d.o.o.**, za davanjem mišljenja Povjerenstva**,** na 112. sjednici, održanoj 22. siječnja 2021., donosi sljedeću:

**ODLUKU**

**Dužnosnik Tomislav Palalić, član Uprave trgovačkog društva Zračna luka Rijeka d.o.o., nije dužan iznos ostalih prihoda koji se odnosi na radne rezultate ostvarene u prethodnoj godini, a koji je prijavio u izvješću o imovinskom stanju 2019. navoditi u daljnjim izvješćima o imovinskom stanju koje će podnositi za naredne godine obnašanja iste dužnosti. U odnosu na dopuštenost primanja navedenih prihoda Povjerenstvo će odlučivati u posebnom predmetu.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Palalić, član Uprave trgovačkog društva Zračna luka Rijeka d.o.o. U knjigama ulazne pošte zahtjev je zaprimljen 13. siječnja 2021., pod poslovnim brojem: 711-U-170-M-5/21-01-5 te je povodom istog otvoren predmet broj: M-5/21.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a.

Uvidom u Registar dužnosnika utvrđeno je da Tomislav Palalić dužnost člana Uprave trgovačkog društva Zračna luka Rijeka d.o.o., obnaša od 28. svibnja 2018, u svom trećem mandatu, te je povodom obnašanja navedene dužnosti obvezan postupati sukladno odredbama ZSSI-a.

Stoga je i Tomislav Palalić, povodom obnašanja dužnosti člana Uprave trgovačkog društva Zračna luka Rijeka d.o.o., obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu u bitnom navodi kako mu je, slijedom ugovora koji ujedno regulira njegov status u trgovačkom društvu Zračna luka Rijeka d.o.o. kao radnika i kao direktora određena plaća, kao i varijabilni dio plaće, a koju pak isplatu, ovisno o rezultatima za prethodnu godinu, na prijedlog nadzornog odbora, određuje Skupština društva. Napominje da isti varijabilni dio plaće ima jasno definiran minimalni iznos, te iako u ugovoru stoji "ima pravo" te iako bi Nadzorni odbor uputio prijedlog, Skupština bi se svaki put pozivala na Uredbu Vlade RH te ili ne bi stavljala isto na dnevni red ili bi prijedlog odbacivala. Dužnosnik smatra da Uredba Vlade RH ne može derogirati jednostrano ugovornu obvezu, osobito kad se radi o dijelu plaće, i to za protekli period. Na stranu s tim, kako je 2019., po prvi put Skupština donijela odluku o isplati, za 2018., što je uredno prijavio za 2019., dužnosnik postavlja pitanje mora li i dalje taj podatak zadržavati u imovinskoj kartici za daljnje godine. Radi se o jednokratnoj isplati koja se može pronaći u njegovom izvješću o imovinskom stanju za 2019. Dodaje kako u 2020. Skupština nije ni odlučivala o istoj nagradi za 2019., te isti varijabilni dio plaće za 2019. u 2020. nije ni isplaćen iako je s aspekta ugovora odrađen. Dužnosnik traži mišljenje mora li zadržati navedeni podatak isplate iz 2019. u imovinskoj kartici za buduće godine.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 3. ZSSI-a propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 8. stavkom 7. podstavkom 7. ZSSI-a propisano je da dijelove imovine, u pogledu koje postoji dužnosnikova obveza podnošenja izvješća o imovinskom stanju, čine i podaci o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Uvidom u izvješće o imovinskom stanju koje je dužnosnik Tomislav Palalić podnio Povjerenstvu 16. siječnja 2020. povodom ispravka podataka utvrđeno je da dužnost člana Uprave trgovačkog društva Zračna luka Rijeka d.o.o. obnaša profesionalno uz primanje plaće. U istom izvješću o imovinskom stanju u rubrici „Podaci o ostalim prihodima“ naveo je primitak u iznosu 133.338,52 kn.

Smjernicom i uputom Povjerenstva broj 711-I-1724-R-91/18-01-8 od 24. prosinca 2018. definirano je kako se promjenom na imovini, koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, smatra i svaki ostvareni ostali prihod dužnosnika u **tekućoj** godini. Stoga dužnosnik Tomislav Palalić nije dužan iznos ostalih prihoda koji se odnosi na radne rezultate ostvarene u prethodnoj godini, a koji je prijavio u izvješću o imovinskom stanju 2019. navoditi u daljnjim izvješćima o imovinskom stanju koje će podnositi za naknadne godine obnašanja iste dužnosti

Međutim, člankom 7. podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Budući da se primitak iznosa varijabilnog dijela plaće ostvarenog za radne rezultate smatra primitkom dodatne naknade za poslove obnašanja javnih dužnosti u smislu članka 7. podstavka d) ZSSI-a, Povjerenstvo će u odnosu na navedenu okolnost otvoriti novi predmet kako bi se utvrdila moguća povreda članka 7. podstavka d) ZSSI-a.

Sijedom navedenog, Povjerenstvo je donijelo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Palalić, elektroničkom dostavom

2. Objava na internetskoj stranici Povjerenstva

3. Pismohrana